Igkis danuh atere avitit Galileyamnaw.
Ariwnteke ini pina hawkri akiw pahavwi awayg ayge kehne fet adahan maripkawka avit paha paytwempu kewye Kana.
Ig Kiyavwiye Jesus ginag ayge iwasano ini maripkawka.
Ig Kiyavwiye Jesus awnesepka atere payak gikakkis gikannuhnivwi.
Nikwe igkis tivik,
igkis danuh atere,
igkis fetya ayge.
Pahaye adahan win makere.
Ig Kiyavwiye Jesus ginag hiyapni hene,
eg awna git gukamkayh.
Guwn:
— Ayipa win makere.
Igme Kiyavwiye Jesus kaytwa guwn:
— Kiyavuno,
ka muwaka kiyimwihwa nikak.
Uhiyakemni ka tuguhkak mmanawa nah ka kiyimwihwa akak akebi inin.
Ka muwaka hiyak nikak.
Nahwa hiyak nikak.
Heneme kote danuhte nuhawkanavrik adahan nah ekkewne ku pariyene nah.
Eg ginag timapni hene,
eg awna gitkis fet akivara gihiyegavu:
— Ku pariye ig awna yit,
ihanabay inakni giwn.
Ayge puguhkuna akebi dayivwit tiptiye adahan sukokewket,
mmanawa hiyeg judeyenevwi sukokaw kiberevut.
Mpuse dayivwit kamax adahan kabahkam madikawku madikwa (100) lit.
Ig Kiyavwiye Jesus hiyapni hene,
ig awna gitkis neras fet akivara gihiyegavu:
— Kivunsanay noras dayivwit akak un.
Igkis timapni hene,
igkis kivunsavemni kivunmadave.
Igme hiyapni hene,
ig awna:
— Kavuknay niwntak.
Ewkni git ner fet akivara.
Igkisme ihe giwn.
Igkis ewkwin git ner fet akivara.
Igkis danuh atere git,
ayiva ini un kuwis wageswe win.
Igme fet akivara ig higepni ig ka hiyaknima ba ini win unma.
Igkisme gihiyegavu hiyakni mmanawa igkis nikapketni.
Pisenwa gihigvan ig humeke ner awayg ku pariye maripkewviye.
Ig awna git:
— Madikte hiyeg ku aysaw ignes kehnes fet,
igkis kavusa akakit win kibeyne.
Ayteke ku aysaw hiyeg kuwis ihuhpewne akak ini win ayivwivye,
nikwe pes win ka kibeynema akiw kema pitatyema.
Pisme ka kehni hene.
Pis darihe ini win ku pariye kabaytenene adahan metakwa pis ikini wotuh.
Henewatbaki ig fet akivara awna.
Igkis gikannuhnivwi hiyapni hene ku samah ig Kiyavwiye Jesus kehe ini kibeyne annut,
igkis pi kamaxwate givitit akiw mmanawa in hiyapkise wotuh gikiytani.
Ig kehe ini annut avit paytwempu Kana ayge Galileyamnaw.
In pitatye annut ig keh ku pariye hiyeg amadgaya inin ka hiya nikehka.
Amavya ini fet ig Kiyavwiye Jesus tivik atere avitit paytwempu Kafarnawh.
Ig tivik gukak ginag payak gikakkis gisamwivwi.
Igkis gikannuhnivwi hawata tivik gihapti.
Igkis mpiyase aynesa hawkri ayge gikak.